  Виталий Пронин Гремячий нимаськись ошмес синкыли кадь чылкыт вузэ 2-3 метрысен кисьтэ.«Удмурт дунне» редакциын ужасьёс ярато дуннеез котыръяны, таза улонэн эшъяськыны. Озьы Туристлэн нуналаз, 27-тӥ сентябре, ми вуылӥм Каракулино ёросысь Зуевы Ключи гуртэ.Нунал паймымон луоз шуыса осконэн Кам дуре дасяськимы. Но осконмы шуак куашка вал ини, угось экскурсоводмы мыныны, пе, уг быгатӥськы. Но ми, газетчиос, ӧм ыштӥське, Каракулино черкогуртысь «Кама» визит-центрын ужась Татьяна Поткина милемыз ас музъеменызы, данъяськымон интыосынызы тодматыны соглаш луиз.Зуевы Ключи Каракулинолэсь ог 40 иськемын. Но та интыосты тодӥсьтэм мурт отчы шедьыны шугомоз ик, дыр. Угось указательёс нокытын ӧвӧл. Маршрут 5 ар талэсь азьло усьтэмын ини ке но, сюресъёс но тупатымтэ на - зуркыт. Озьы ке но паськыт Кам дуре туристъёс, мушъёс чечы дуре сямен, кыстӥсько. Малы? Камлэсь ӵыдыны уг луы вылэм...Гурезь йылысен Кам укша зарезьлы - пумтэм-йылтэм. Со сюбег но кузь шормуӵъёсын  анаослы выллем люкылэмын. Куке но та бадӟым шур интыын сюбег шур визылам, но электростанциос пуктылэмен, со паськыт но кужмо шурлы пӧрмем. Нялтас вераса, Кам вылын 3 ГЭС: Камской, Воткинской но Нижнекамской.Зуевы Ключие пыронтӥын будэ малпанэз быдэстӥсь улмопу. Зэм, куанер ноку но емыш уз сёты, дыр - со быдэс согемын лентаосын.Та интыосы туристъёс, чорыганы, пыласькыны сяна, ошмесъёсты учкыны лыкто. Тужгес тодмо Гремячий но Святой нимаськисьёсыз. Инкуазь синпелетъёс фермерлэн музъем вылаз интыяськемын, озьы ке но воргорон туристъёслы пумит ӧвӧл. Со ошмесъёсты утялтыса возе, алигес ошмес дуре васькан пагӟаос лэсьтӥз.Ошмесъёсын герӟаськем пӧртэм веранъёс вань. Одӥгезъя, та интыосын кык монахъёс улӥллям, соос улонысь кошкем бере, пе, та кык ошмес синъёс усьтӥськиллям. Со дырысен Инмарлы оскисьёс татысь уг бырыло. Камлэсь ӵыдыны уг луы вылэм...Гремячий нимаськись ошмес синкыли кадь чылкыт вузэ 2-3 метрысен кисьтэ. Эскеронъёс возьматӥзы, вуаз азьвесь ионъёс вань шуыса. Нош со, пе, юрттэ пӧртэм висёнъёслэсь эмъяськыны. Соин туристъёс мугорзэс татысь ошмес вуэн одно ик пылатыны тыршо. Со тазалыкез юнматэ но мугорлы кужым сётэ, шуо.Зуевы Ключи Удмуртилэн тужгес лымшор интыез луэ. Татын пуктэмын Удмуртиез но Татарстанэз висъясь из. Паймымон, адями одӥг пыдыныз Удмуртиын, со дыре ик мукетыныз бигер шаерын луыны быгатэ. Ӵапак бигер шаерлэн музъемаз Святой ошмес. Отын чукынскыны мылкыд карисьёс понна инты тупатэмын. Кык ошмесъёс вӧзын пичияк часовня пуктэмын. Со ӝутэмын татчы вуылӥсь оскисьёслэн юрттэменызы.Кам дурысь интыослы синмаськем вашкала адями но. Зуевы Ключи гурт котырын улыны кутскиллям асьме эралэсь азьло ик. Татын гудӥськонъёс ортчытӥллям шаерысьтымы археологъёс. Ананьинской но Пьяноборской культураысь шедьтэм арбериос утисько Удмуртиысь Кузебай Герд нимо музейын. Шаермылэн лымшор точкаяз: огпалаз Удмуртия, мукет палаз Татарстан.Туристъёслы тунсыко луоз пор калыклэн сям-йылолъёсыз сярысь но тодыны. Быдэс Удмуртиын тужгес трос, гуртэн-гуртэн, соос уло Каракулино ёросысь Ныргында, Быргында, Усть-Сакла гуртъёсын. Нош Каракулино черкогуртын тодматскыны луоз черкъёсын.Удмуртиын трос  аспӧртэм но паймымон интыос. Но, жаляса верано, асьмеос ӧжыт тодӥськом соос сярысь. Кылсярысь, бертыкумы ини одӥгез егит ужасьмы шуиз: Сьӧд но, Горд но зарезьёсты адӟылэме вань, нош Кам шурез ӧй вал на. Соин азьланяз но ми тыршом выль интыосы вуылыны, Удмуртиез лыдӟисьлы выль сямен усьтыны.Ангелина Снигирёва  Теги: туризм удмуртдунне Удмуртиезазинтон  